DA Den Europæiske Unions Tidende C 96/30

Sag anlagt den 23. februar 2006 — Groupe Gascogne mod Kommissionen

(Sag T-72/06)

(2006/C 96/49)

Processprog: fransk

Parter

Sagsøger: Groupe Gascogne (Saint-Paul-les-Dax, Frankrig) (ved avocat C. Lazarus)

Sagsøgt: Kommissionen for De Europæiske Fællesskaber

Sagsøgerens påstande

— Principalt annulleres beslutningens artikel 1, litra k), artikel 2, litra i), og artikel 4, stk. 12, for så vidt de er rettet til Gacogne-koncernen og pålægger denne en økonomisk sanktion og beslutningens artikel 2, litra i), omgøres, for så vidt den pålægger Sachsa en økonomisk sanktion på et beløb, der overstiger 10 % af virksomhedens omsætning, hvilket udgør en tilsidesættelse af artikel 15, stk. 2, i forordning nr. 17/62 og artikel 23, stk. 2, i forordning nr. 1/2003.

— Subsidiært annulleres beslutningens artikel 2, litra i).

— Mest subsidiært omgøres beslutningens artikel 2, litra i), således at der sker nedsættelse af den Sachsa og Gascogne-koncernen, som solidarisk hæftende pålagte bøde.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Ved dette søgsmål påstår sagsøgeren delvis annullation af Kommissionens beslutning K(2005) 4634 endelig udg. af 30. november 2005 om en procedure i henhold til EF-traktatens artikel 81 (sag COMP/F/38.354 — Industrisække), hvorved Kommissionen vurderede, at de virksomheder, til hvilke beslutningen var rettet, herunder sagsøgeren, havde tilsidesat artikel 81 EF, idet de havde deltaget i aftaler eller samordnet praksis inden for sektoren for industrisække i Belgien, Nederlandene, Luxembourg, Tyskland, Frankrig og Spanien. I den del af beslutningen, som vedrører sagsøgeren, fandt Kommissionen, at sagsøgeren var solidarisk ansvarlig for overtrædelsen med Sachsa Verpackung GmbH, idet sagsøgeren var moderselskab til dette selskab. Subsidiært påstår sagsøgeren annullation af alene artikel 2, litra i), hvorved sagsøgeren pålægges en bøde og, mest subsidiært, at denne artikel omgøres, således at der sker nedsættelse af den pålagte bøde.

Til støtte for sine påstande gør sagsøgeren tre anbringender gældende.

Ved sit første og principale anbringende gør sagsøgeren gældende, at Kommissionen tilsidesatte bestemmelserne i artikel 81, stk. 1, EF, idet den med urette pålagde sagsøgeren et solidarisk ansvar for Sachsas adfærd og bestemte, at sagsøgeren skulle hæfte solidarisk for den Sachsa pålagte bøde.

Ved sit andet og subsidiære anbringende gør sagsøgeren gældende, at Kommissionen har begået en retlig fejl, idet den har foretaget en fejlagtig fortolkning af virksomhedsbegrebet i artikel 81 EF's forstand og derfor har pålagt sagsøgeren en bøde, der er beregnet på grundlag af Gascogne-koncernens samlede omsætning, selv om den ifølge sagsøgeren burde have baseret sig på Gascogne-koncernens og Sachsas samlede omsætning, idet den ikke begrundede, hvorfor Gascogne-koncernens øvrige datterselskaber blev henregnet til den »virksomhed«, der var ansvarlig for den af Sachsa udviste adfærd, som ved den anfægtede beslutning blev fundet konkurrencebegrænsende.

Ved sit tredje og mest subsidiære anbringende gør sagsøgeren gældende, at Kommissionen tilsidesatte proportionalitetsprincippet, idet den som solidarisk hæftende pålagde Sachsa og Gascogne-koncernen en bøde, der var for høj, navnlig idet Kommissionen undlod at sikre, at den pålagte sanktion stod i et rimeligt forhold til den omsætning, som Gascogne-koncernen faktisk opnåede inden for sektoren for plasticsække.